text:
NOVEMBA 28, 2014
EMEXICO
Abasemagunyeni EMexico Bancoma AmaNgqina Kuba Ecoce Ibala Lemidlalo
ISIXEKO SASEMEXICO—Amatsha-ntliziyo angamaNgqina kaYehova angaphezu kwayi-250 ancedisa ekucocweni kwebala lemidlalo ngoJuni 7, 2014, ukulungiselela isiganeko esikhethekileyo sasekuhlaleni. Abasemagunyeni bayixabisa kakhulu loo nto.
Kangangeenyanga eziliqela ngaphambi kukaJulayi 7, 2014, umphathi weli bala uNjingalwazi uAntonio Cota Márquez, wacela amatsha-ntliziyo aza kucoca. Wayelungiselela ukuvulwa kweli bala. AmaNgqina kaYehova asabela kweli khwelo ibe ancedisa ekucoceni, ekulungiseni, ekupeyinteni nasekuhombiseni elo bala.
Lo mphathi wacela amaNgqina kuba wayeyazi indlela entle aliphatha ngayo elinye iholo kweli bala, xa ebambele iindibano zawo ngeSpanish nangesiMayo. Emva kokuba ebukele njengoko amaNgqina ayecoca yaye elungisa, umphathi wathi xa kwakudliwan’ indlebe naye: “Siyakuvuyela ukubona abantu abanikela ngexesha labo ukuze bacoce le ndawo.” Ukongezelela wathi: “Egameni likasodolophu, uRamón Díaz Nieblas, siyawuxabisa kakhulu umsebenzi eniwenzileyo. Siza kuqhubeka sinivumela ukuba nisisebenzise esi sakhiwo. Siyayixabisa intsebenziswano.”
Fowunela: UJ. R. Brown, Office of Public Information, tel. +1 718 560 5000
EMexico: UGamaliel Camarillo, tel. + 52 555 133 3000


c: text/html

text:
“Kufuneka Ninyamezele”
UMYENI ka-Anita wayeyicaphukela gqitha into yokuba eliNgqina likaYehova. * (Funda umbhalo osemazantsi.) Wazama ukumyekisa ukuya kwiintlanganiso waza wamxelela ukuba angaze aphinde alibize igama likaThixo. Ukuva nje igama elithi Yehova kwakumcaphukisa kakhulu.
Kwakhona, umyeni ka-Anita wayengafuni ukuba afundise abantwana babo ngoYehova okanye aye nabo kwiintlanganiso. Yayinzima kakhulu le nto kuAnita kuba kwakufuneka enze iinzame zokubafundisa ngoYehova kodwa umyeni wakhe angambhaqi.
Njengokuba sibona kula mava ka-Anita, mhlawumbi nakuthi kungakho ilungu lentsapho elinokuzama ukusiyekisa ukukhonza uYehova. Okanye unganenye ingxaki. Mhlawumbi sekulixesha elide ugula. Mhlawumbi uye wafelwa ngumntwana, umyeni okanye umfazi. Okanye ilungu lentsapho olithandayo liye lamshiya uYehova. Xa kuvela ezi ngxaki, yintoni onokuyenza ukuze uhlale uthembekile kuYehova?
Umpostile uPawulos wathi: “Kufuneka ninyamezele.” (Hebhere 10:36) Ngoko ke, yintoni enokukunceda unyamezele?
THANDAZA KUYEHOVA AKUNCEDE
Xa usentlungwini, khumbula ukuba ufanele uthembele kuYehova ukuze akuncede unyamezele. Thandaza kuye ucele uncedo. Yiloo nto kanye eyenziwa nguAna xa wafelwa ngumyeni wakhe ngequbuliso. Babeneminyaka eyi-30 betshatile. UAna uthi: “Akazange abuye emsebenzini. Wayeneminyaka eyi-52 qha ubudala.”
UAna wayexakekile emsebenzini, kodwa oko akuzange kumenze alibale ngentlungu akuyo. Yintoni awayenzayo? Uthi: “Ndayiphalazela kuYehova imbilini yam ndaza ndamcela ukuba andincede.” Uyazi ukuba uYehova wamnceda kuba uthi emva kokuba ethandazile wayesiba noxolo aze azole. Yaye uthi: “Ndiqinisekile ukuba uYehova uza kumvusa umyeni wam.”—Filipi 4:6, 7.
UYehova uthembisa abakhonzi bakhe ukuba uya kuyiva imithandazo yabo. (INdumiso 65:2) Yaye uya kubanika nantoni na abayidingayo ukuze baqhubeke bemkhonza. UYehova uya kukunceda uhlale uthembekile kuye nakwezona meko zinzima.
SONDELELANA NABAZALWANA NOODADE
Ikho nenye indlela uYehova asinceda ngayo sinyamezele. Usinike abazalwana noodade ebandleni. Sinokufunda okuthile kwindlela abancedana ngayo abazalwana baseTesalonika xa babetshutshiswa ngokukrakra. Ngelo xesha, kwakufuneka baqhubeke bekhuthazana nangakumbi. (1 Tesalonika 2:14; 5:11) Bancedana ukuze bahlale bethembekile kuYehova ngokuthi bahlanganisane nangokuba babe zizihlobo. Singenza ntoni thina ukuze sihlale sithembekile njengamaKristu aseTesalonika?
Sifanele senze izihlobo ebandleni size sikhuthazane, ingakumbi xa kuvela amaxesha anzima. (Roma 14:19) Umpostile uPawulos wayesentlungwini ngenxa yentshutshiso nezinye iingxaki, kodwa uYehova wamnika amandla okunyamezela. Ngokomzekelo, uYehova wamnika abazalwana noodade bokumkhuthaza. Lo mpostile wathi ngezihlobo zakhe: ‘Bandomeleza.’ (Kolose 4:10, 11) Aba bazalwana babemthanda uPawulos. Ngoko xa wa yedinga uncedo, bamthuthuzela baza bamkhuthaza. Mhlawumbi nawe usenokucinga ngexesha laxa abazalwana noodade ebandleni bathetha okanye benza into eyakukhuthazayo.
CELA ABADALA BAKUNCEDE
UYehova ukunike abadala ebandleni. La madoda anokukukhuthaza aze akunike icebiso elihle leBhayibhile. ‘Anjengendawo yokuzimela umoya nendawo yokuzifihla esiphangweni, anjengemisinga yamanzi kwilizwe elingumqwebedu, yaye anjengomthunzi wengxondorha enkulu kwilizwe elibharhileyo.’ (Isaya 32:2) Kuyasithuthuzela ukwazi ukuba aba bazalwana bakulungele ukusinceda. Ngoko xa kunzima, yiya kubadala. Banokukunceda uqhubeke ukhonza uYehova.
Kakade ke, abadala abanakukwazi ukusombulula zonke iingxaki onazo. Kaloku nabo abafezekanga njengawe. (IZenzo 14:15) Kodwa unokuziva ubhetele xa uye kumdala aze athandaze kuYehova ngengxaki onayo. (Yakobi 5:14, 15) Ngokomzekelo, abadala bakhuthaza omnye umzalwana eItali owayekhathazwa yimpilo kangangeminyaka. Lo mzalwana wathi: “Uthando lwabazalwana nokusoloko bendityelela kwandinceda ndanyamezela.” Ukuba nawe uneengxaki, uYehova ufuna ucele abadala bakuncede.
ZIXAKEKISE NGOKUKHONZA UYEHOVA
Xa sixakekile sikhonza uYehova, siya kubona indlela aza kusinceda ngayo. Wenza kanye loo nto uJohn. Xa wayeneminyaka eyi-39 wafumanisa ukuba unomhlaza ongaqhelekanga. Wayengayamkeli into yokuba egula kangaka ekubeni wayesemtsha ngeminyaka. Wayexhalabele umfazi wakhe nonyana wabo owayeneminyaka emithathu. Uthi, “Umfazi wam kwakufuneka ahoye unyana wethu, nam andonge aze aqiniseke ukuba ndiyaya kwagqirha.” Unyango awayelufumana uJohn lwalumenza adinwe kakhulu, akhathazwe nasisisu. Kwakungaphelelanga apho. UJohn weva ukuba uyise ugulel’ ukufa ibe udinga umntu wokumnyamekela.
Yintoni eyanceda uJohn nentsapho yakhe kuloo maxesha anzima? Nakuba uJohn wayedla ngokudinwa, wayeqiniseka ukuba intsapho yakhe ixakekile ekukhonzeni uYehova. Uthi: “Sasisiya kuzo zonke iintlanganiso nasentsimini veki nganye yaye silwenza rhoqo unqulo lwentsapho kwanaxa kunzima.” UJohn wabona indlela ekwakubaluleke ngayo ukomeleza ubuhlobo bakhe noYehova. Nakuba ekuqaleni wayothukile yaye enexhala, wakhawuleza wazola. Wayesazi ukuba uYehova wayemthanda yaye emnika amandla awayewadinga. UYehova unokukunceda ngendlela efanayo xa unexhala okanye usoyika. UJohn uthi: “UYehova unokukomeleza njengokuba nam endincedile.”
Xa usiva ubunzima, khumbula la mazwi kaPawulos: “Kufuneka ninyamezele.” Thembela kuYehova ngokuthandaza kuye. Sondelelana nabazalwana ebandleni, cela uncedo kubadala yaye qhubeka uxakekile ekukhonzeni uYehova. Angakunceda nakweyiphi na ingxaki onayo ngoku neza kuvela.
^ isiqe. 2 Amanye amagama atshintshiwe.

robotstxt: allowed

filter: keep


text:
UBUTYEBI OBUPHUMA ELIZWINI LIKATHIXO | YOBHI 6-10
UYobhi Othembekileyo Uchaza Intlungu Yakhe
UYobhi wayengumpha ochutywe walahlwa, efelwe ibe wayegula kakhulu, kodwa wahlala ethembekile. Ngoko uSathana wazama ukumtyhafisa ukuze amenze ayeke ukunyaniseka kuYehova. Kwafika amadoda amathathu awayezenza abahlobo bakhe. Aqala ngathi anovelwano kuye. Emva koko ahlala noYobhi iintsuku ezisixhenxe, engakhuphi nelimdaka ilizwi lokumthuthuzela. Amazwi awalandelayo kukumtyabeka ngezityholo.
Nangona wayejamelene nobunzima, uYobhi wahlala enyanisekile kuYehova
Ukuba sentlungwini kukaYobhi kwamenza wacinga ngeny’ indlela. Waphazama ngokucinga ukuba uThixo akakukhathalelanga ukuhlala kwakhe ethembekile
Ngenxa yokutyhafa, uYobhi akazange acinge ngezinye izizathu ekusenokwenzeka ukuba zazibangela ukuba sentlungwini kwakhe
Nangona wayethwaxwe kanobom yintlungu, uYobhi waxelela abantu ababemtyhola ngendlela awayemthanda ngayo uYehova


text:
NGABA YADALWA?
Umsila Kantulo
UNTULO usuka kwindawo esithabazi aze atsibele kudonga olume nkqo. Xa le ndawo asuka kuyo imtyibilizi, untulo uyatyibilika, sekunjalo ufika athi gxada ngeenyawo zakhe kolo donga. Yenzeka njani le nto? Uncedwa ngumsila wakhe.
Cinga ngoku: Xa untulo esuka kwindawo engekho mtyibilizi, ulungisa umzimba wakhe aze agcine umsila ujonge ezantsi. Oku kumnceda akwazi ukutsiba kakuhle. Kwelinye icala, xa esuka kwindawo emtyibilizi, uqala atyibilike xa esuka. Noko ke, xa esemoyeni uyakwazi ukuzilungisa kwakhona ngokuphakamisa umsila wakhe. Yonke le nto yenzeka ngendlela entsonkothileyo. Uphando olwenziwa yiYunivesithi yaseKhalifoniya eBerkeley lwathi: “Xa esemoyeni, amacikilishe afanele alungise imisila yawo ukuze akwazi ukutsiba kakuhle.” Xa litsibe lisuka kwindawo emtyibilizi kakhulu, icikilishe lifanele limise umsila ukuze likwazi ukufika lime ngeenyawo zalo.
Umsila kantulo unokunceda oonjineli bakwazi ukwenza iirobhothi zokukhangela abantu abasindie kwinyikima okanye enye intlekele. Umphandi uThomas Libby uthi: “Izilwanyana zikwazi ukwenza izinto ezimangalisayo ezingenakwenziwa ziirobhothi, ngoko ke, siya kuyamkela nantoni na enokusinceda senze irobhothi esebenza bhetele.”
Ucinga ntoni? Ngaba umsila kantulo wabakho ngamabona ndenzile? Okanye ngaba wadalwa?


text:
Izizathu Zokuyikholelwa IBhayibhile
3. Iyavumelana
Masithi ucela amadoda angama-40 avela kwiindawo ezahlukahlukeneyo ukuba abhale incwadi, nganye ibhale icandelo elinye. Aba babhali bahlala kumazwe awahlukahlukeneyo yaye abanye abazani. Abanye abayazi into ebhalwe ngabanye. Ngaba ubuya kulindela ukuba kubekho ukuvumelana kuloo ncwadi bayibhalayo?
LOO NCWADI yiBhayibhile. * Ukuvumelana kwayo kuhlab’ umxhelo kakhulu kuba yabhalwa phantsi kweemeko ezingaqhelekanga gqitha.
Ngaba isambatho sikaYesu sasimfusa okanye sasingqombela?
Iimeko Ezingaqhelekanga.
IBhayibhile yabhalwa kwisithuba esimalunga neminyaka eli-1 600, ukususela ngowe-1513 B.C.E. ukuya kutsho malunga nowama-98 C.E. Ngoko abaninzi kubabhali abamalunga nama-40 babephila kwiinkulungwane ezahlukahlukeneyo. Babesebenza imisebenzi engafaniyo. Abanye babengabalobi beentlanzi, bambi bengabelusi okanye ookumkani yaye omnye wayengugqirha.
Ukuvisisana kwesigidimi.
Ababhali beBhayibhile babhala ngomxholo omnye: ukuthethelelwa kwelungelo likaThixo lokulawula uluntu, nokuzaliseka kwenjongo yakhe ngoBukumkani bakhe basezulwini, urhulumente oya kulawula ihlabathi lonke.[4] Loo mxholo uqala kwiGenesis, iinkcukacha ezingakumbi zixutyushwa kwiincwadi ezilandelayo, size iSityhilelo sixubushe incopho yawo.—Funda umxholo othi “Ithetha Ngantoni IBhayibhile?” kwiphepha 19.
Ukuvumelana kweenkcukacha.
Ababhali beBhayibhile bayavumelana nakwezona nkcukacha zibonakala zingenamsebenzi, kodwa licacile elokuba leyo asiyonto babeyicebile. Nanku umzekelo. Umbhali weBhayibhile uYohane uthi xa isihlwele sasihlanganisene size kuphulaphula uYesu, uYesu wabuza kuFilipu ngokungqalileyo indawo abanokuthenga kuyo izonka zokondla abo bantu. (Yohane 6:1-5) Kwingxelo efanayo, uLuka uthi oku kwenzeka kufuphi nesixeko saseBhethesayida. Ngaphambilana uYohane wakha wakhankanya ukuba uFilipu ngowaseBhethesayida. (Luka 9:10; Yohane 1:44) Ngoko uYesu wabuza indawo yokuthenga izonka kumntu owayehlala kuloo mmandla. Ezi nkcukacha ziyavumelana—kodwa oko akwenziwanga nje ngenjongo. *
Ukwahluka okusengqiqweni.
Kwezinye iingxelo kukho ukwahluka okuthile, kodwa ngaba leyo asiyonto ilindelekileyo? Masithi iqela labantu libona isenzo esithile solwaphulo-mthetho. Ukuba ngamnye wabo bantu ebenokuchaza iinkcukacha ngendlela efanayo, ubungayi kuba norhano lokuba kukho iyelenqe elithile? Kulindelekile ukuba ngamnye ebeya kuchaza ngendlela eyahlukileyo ngokwendlela yena abone ngayo. Kuyafana ke nangababhali beBhayibhile.
Nanku umzekelo. Ngaba uYesu wayenxibe isambatho esimfusa ngemini awafa ngayo njengokutsho kukaMarko noYohane? (Marko 15:17; Yohane 19:2) Okanye ngaba sasingqombela, njengoko uMateyu esitsho? (Mateyu 27:28) Eneneni, zisenokuba zichanile zombini. Umbala omfusa ububomvurha. Kusenokwenzeka ukuba ngenxa yemitha yokukhanya, umbala wesi sambatho wawungabonakali ngendlela efanayo. *
Ukuvisisana kweengcamango zababhali beBhayibhile, kuquka iimeko apho oku kuvisisana kungenziwanga ngenjongo nje yokuba kubekho ukuvumelana, kwenza sikuthembe nangakumbi oko bakubhalileyo.
^ isiqe. 4 IBhayibhile iyilwa ziincwadi okanye amacandelo angama-66, iqala kwiGenesis iye kuma kwiSityhilelo.
^ isiqe. 7 Ukuze ufumane eminye imizekelo yokuvumelana kweenkcukacha, funda iphepha 16-17 kwincwadana enemifanekiso, ethi Incwadi Yabantu Bonke, epapashwe ngamaNgqina kaYehova.
^ isiqe. 9 Ukuze ufumane inkcazelo engakumbi, funda isahluko 7, esinomxholo othi “Ngaba IBhayibhile Iyaziphikisa?,” kwincwadi ethi IBhayibhile—Ngaba Ililizwi LikaThixo Okanye Lomntu? epapashwe ngamaNgqina kaYehova.


text:
UKUSHUMAYELA NOKUFUNDISA EHLABATHINI LONKE
EAsia NakuMbindi-Mpuma
AMAZWE 48
ABEMI 4 315 759 010
ABAVAKALISI 703 271
IZIFUNDO ZEBHAYIBHILE 732 106
Wabuza Ukuba Bangeza Na Abanye
EIndonesia omnye umzalwana wanika umntu opakishisa iimoto isimemo seSikhumbuzo kwiintsuku ezimbini ngaphambi kwaso. Loo mntu, ongumSilamsi, wabuza ukuba angeza na nabanye ekubeni enesimemo esinye kuphela. Umzalwana wathi nabo bangeza. Le ndoda yathi inentsapho enkulu yaza yacela ezinye izimemo. Umzalwana wayinika izimemo eziyi-20 waza wathi esi siSikhumbuzo sokufa kukaYesu yaye bonke abantu bamkelekile, abangamaKristu nabangamaSilamsi. Le ndoda yathi mhlawumbi ingeza nabantu abayi-60 ukuya kwabayi-70.
Kungekudala emva kokuba iqalile intetho yeSikhumbuzo eyayiphulaphulwe ngabantu abayi-248, le ndoda yafika nabantu abamalunga ne-100—amadoda, abafazi, nabantwana, kuquka abantu abakhulileyo nelinye ibhinqa ekwakukufutshane ukuba libeleke. Babeqeshe iimoto ezininzi ababeza kuya ngazo kwihotele eyayineSikhumbuzo. Bathi bakubona elo gquba labantu, oonogada basehotele abavuma ukuba bangene. Babezibuza ukuba kutheni amaSilamsi angaka efuna ukuya kwinkonzo yamaKristu. Emva kokuba beboniswe izimemo zeSikhumbuzo, abo nogada babasa kwiholo eyayineSikhumbuzo. Kwangeniswa abantu abamalunga ne-60.
Kwiintsuku ezimbalwa emva koko, lo mzalwana waya kubuza laa mntu upakishisa iimoto ukuba elo qela lisinandiphile na iSikhumbuzo. Wathi bonke bebezibambile kodwa abawuvali umlomo kuba bonke abantu bebenobubele, bebabulisa yaye bebabamba izandla. Emva koko umzalwana wammemela kwintetho ekhethekileyo eyayiza kuba kwiCawa elandelayo. Ngoku wayeze namalungu entsapho ayi-40 nabamelwane. Ekubeni babefike sele ziza kuphela iintlanganiso, abadala bagqiba ekubeni intetho iphinde inikelwe. Usihlalo waphinda watshayelela intetho, echaza ucwangciso, kunye nengoma nomthandazo. Ukuze sincede aba bantu bangamaSilamsi, isithethi sasebenzisa amabinzana abawaqhelileyo afana nathi, “iNcwadi Engcwele” kunokuthi “iBhayibhile” nelithi “umprofeti uIsa” kunelithi “uYesu.”
Kamva, umdala waya emzini walo mntu upakishisa iimoto waza waxubusha naye iBhayibhile ngencwadi ethi Listen to God. Loo ngxubusho yaphulaphulwa nangabanye, kuquka amanye amabhinqa angamaSilamsi nabantwana abambalwa.
Iincwadi Ezisezibhasini
Iibhasi ezisuka eUlaanbaatar, eMongolia, zihamba kulo lonke elo. Unokuhamba ngazo iiyure eziyi-48. Abantu abakhweleyo bajonga ezifestileni okanye balale. Akukho nto banokuyifunda ngoxa abantu baseMongolia bekuthanda ukufunda. Becinga ngale nto, abanye abazalwana beBandla laseSonginokhairkhan baya kubaqhubi beebhasi baza bathi: “Sicela ukunipha incwadi emnandi. Kwiinqwelo-moya kusoloko kukho into yokufunda emva ezitulweni. Ukuba nicinga ukuba abakhweli bangathanda ukufunda, sinokubafakela iincwadi emva kwezitulo.” Abaqhubi abasibhozo bavuma. Oko kwabangela ukuba abazalwana bahambise iimagazini eziyi-299 neencwadana eziyi-144. Benza namalungiselelo okuba basoloko befaka iimagazini ezintsha.
Kwathi Kanti Asinguye
Kwelinye ilizwe laseAsia, kwacelwa abadala ababini ukuba baye kubona udade owayesele eneminyaka esibhozo epholile. Ekubeni babengamazi lo dade, aba bazalwana bamfowunela baza benza amalungiselelo okuba babonane kwivenkile yakhe eyayiphakathi kwezinye ezininzi. Emva kokuba bejikeleze phakathi kwezo venkile, bade bayifumana ababecinga ukuba yiyo. Bathi xa bengena, babuliswa libhinqa elalineBhayibhile encinane eyayiphezu kwetafile. Emva kokuba libachazele ifani yalo, apho lisuka khona neminyaka yabantwana balo ababini, baqiniseka ukuba ngulo mntu bamfunayo kanye. Bathi: “SingamaNgqina kaYehova, abazalwana bakho.”
Libhidekile, lathi: “Nam ndingumKristu.” Indlela elalibonakala ngayo yabamangalisa kancinane aba bazalwana. Sekunjalo, balinika incwadi ethetha ngeBhayibhile, laza labulela kakhulu. Bathe xa behamba, bafumanisa ukuba le venkile asiyiyo le bebeyifuna! Bona bebefuna ivenkile enenombolo engu-2202, kodwa le baphuma kuyo ngu-2200. Omnye kwaba bazalwana wathi: “Ndeva ngathi kukho into eyehla ngomqolo, yaba ngathi iingelosi zisalathise kula venkile. Ifani nendawo elisuka kuyo eli bhinqa zifana nqwa nezalo dade besimfuna, yaye bobabini banabantwana ababini abaphantse balingane ngeminyaka! Ukuba ifani okanye indawo elisuka kuyo eli bhinqa ibingafani nekadade, besiza kwazi ukuba asinguye lo mntu simfunayo.” Bagqitha nje iivenkile ezimbini baza bangena kwekadade ekwakudala ebalindele.
“Ndaziva ndingumntu kuba nakuba ndandinexesha elide ndipholile, uYehova akazange andilibale”
Ukuthetha kwabo nelo bhinqa kwaba nemiphumo emihle kuba laqalisa ukufunda iBhayibhile nokuya kwiintlanganiso. Yena udade opholileyo waqalisa ukuya rhoqo ezintlanganisweni nasentsimini. Wathi, “Ndaziva ndingumntu kuba nakuba ndandinexesha elide ndipholile, uYehova akazange andilibale.”
Ukuthumela Imiyalezo Xa Imozulu Imbi
UGreg noAlma bafudukela kwisiqithi saseCatanduanes esikwiiPhilippines apho kwakufuneka abavakalisi boBukumkani abangakumbi. Eminye yemimandla yalapho isezintabeni, ngoko uGreg noAlma bahamba iikhilomitha eziyi-19 xa besiya kweminye imimandla abashumayela kuyo. Ngamanye amaxesha, kuye kufuneke babhexe iphenyane kangangeeyure ezimbini besiya kwezinye zeziqithi zalapho. Ngamaxesha eemvula, kuba nzima kakhulu ukufikelela kuloo mimandla. Xa kunjalo, kunokuba bahlale nje endlwini bangashumayeli, bathumelela abantu iisms xa amaxabiso okufowuna ephantsi.
UGreg uthi xa ebhala isms uqale achaze igama lakhe. Aze athi, “Ndicela ukuncokola nawe ngeBhayibhile.” Esinye sezibhalo afumanise ukuba zibangel’ umdla ebantwini nguYohane 17:3. Emva kokuba ethethe ngaso, uye abuze le mibuzo mibini: Ngubani uThixo oyinyaniso? nothi, Ngubani uYesu Kristu? Emva koko uye acele loo mntu ukuba aphendule. Ukuba uyaphendula, uGreg uye ancokole nangezinye izibhalo ezifana neNdumiso 83:18. Ukuba umntu uyaqhubeka nencoko, uye acele ukumfowunela. UGreg noAlma bathi abantu abaninzi baba nomdla.
Elinye ibhinqa abalithumelela isms lalinemibuzo emininzi ngeBhayibhile, ngoko baqhubeka bencokola nalo. Oku kwabangela ukuba ekugqibeleni kuqhutywe isifundo. Eli bhinqa laxelela umtshana walo nomntu elisebenza naye ngoko lalikufunda. Ekugqibeleni, bobathathu babhaptizwa.


text:
Ngaba Uza Kumthemba UThixo?
MASITHI umhlobo wakho osenyongweni wenza into ongayiqondiyo. Abanye bayamgxeka ukanti abanye bayamgweba besithi ukhohlakele. Ngaba ubuya kukhawuleza ubakholelwe, okanye ubuza kulinda de umhlobo wakho akucacisele? Ukuba ebengekho ukuze aziphendulele, ngaba ubungayi kuqhubeka umthemba de afike?
Ngaphambi kokuba uphendule, ubuya kufuna kuqala uve zonke iinkcukacha. Mhlawumbi ubuya kuzibuza, ‘Ndimazi kangakanani lo mhlobo yaye kutheni ndimthanda nje?’ Ubuya kuba wenza kakuhle. Ngaba ke ngoko asifanele sicinge ngolu hlobo ngaphambi kokuba sithi uThixo ukhohlakele?
Kusenokuba nzima ukuziqonda ezinye zezinto azenzileyo uThixo okanye azivumeleyo ukuba zenzeke. Baninzi abantu abathi ukhohlakele uThixo, ibe basenokufuna nawe uyikholelwe loo nto. Ngaba uza kuqhubeka umthemba de uve zonke iinkcukacha? Impendulo ixhomekeke kwindlela omazi ngayo uThixo. Zibuze, ‘UThixo ungumhlobo onjani kum?’
Ukuba izinto azikuhambeli kakuhle, kusenokuba lula ukukholelwa ukuba uThixo akangomhlobo wakho. Kodwa ke khawuzibuze. Ngaba nguThixo obangele intlungu ebomini bakho okanye ngaba uye wakusikelela? Njengoko siye satsho ngaphambili, “umlawuli weli hlabathi” asingoYehova kodwa nguSathana. (Yohane 12:31) Ngoko nguSathana obangele izinto ezininzi ezibuhlungu ezenzekayo namhlanje. Kwakhona, iingxaki ezininzi esinazo zibangelwa kukungafezeki kwethu kunye neengozi esingenakukwazi ukuziphepha.
Ngaba uThixo ubangele intlungu ebomini bakho—okanye ukusikelele?
Yintoni asenzele yona uThixo? IBhayibhile ithi: uThixo ‘nguMenzi wezulu nomhlaba.’ Isikhumbuza ukuba imizimba yethu ‘yenziwe ngokumangalisayo.’ IBhayibhile iphinde ithi uYehova ‘nguThixo esesandleni sakhe impefumlo yakho.’ (INdumiso 124:8; 139:14; Daniyeli 5:23) Ithetha ukuthini le nto xa iyonke?
Ithetha ukuthi siphefumla yaye siphila nje, kungenxa yoMdali wethu. (IZenzo 17:28) Ithetha ukuthi ubomi, umhlaba omhle esiwubonayo, uyolo olubangelwa kukuthandana nokuba nabahlobo, ukungcamla izinto ezimnandi, ukubamba, ukuva izandi nokujoja amavumba ahlukahlukaneyo—zonke zizipho esiziphiwe nguThixo. (Yakobi 1:17) Ngaba akuvumi ukuba ezi ziintsikelelo ezenza uThixo abe ngumhlobo esifanele simthande size simthembe?
Siyavuma, kusenokuba nzima kuwe ukumthemba uThixo. Mhlawumbi uthi awukamazi kakuhle ukuba ungamthemba. Iyaqondakala loo nto. Kula manqaku mafutshane asinakukwazi ukuziphendula zonke izinto ezenza abanye bathi uThixo ukhohlakele. Kodwa ke khawuzame ukumazi nangakumbi uThixo. * Siqinisekile ukuba xa uzama, uya kuyazi inyaniso ngoThixo. Ngaba ukhohlakele? Hayi, kunoko “uThixo uluthando.”—1 Yohane 4:8.
^ isiqe. 8 Ngokomzekelo, funda ngezizathu ezingakumbi zokuba kutheni uThixo evumele ubungendawo kwisahluko 11 sencwadi ethi Yintoni Ngokwenene Efundiswa YiBhayibhile?, epapashwe ngamaNgqina kaYehova.
Funda Okungakumbi
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?


text:
Ileta Evela KwiQumrhu Elilawulayo
Bazalwana Noodade Abathandekayo:
“Sisoloko simbulela uThixo xa sinikhankanya nonke emithandazweni yethu, kuba asiwulibali umsebenzi wenu wokuthembeka, nokubulaleka kwenu niqhutywa luthando, nokunyamezela kwenu ngenxa yethemba eninalo eNkosini yethu uYesu Kristu phambi koThixo uBawo wethu.” (1 Tes. 1:2, 3) La mazwi ayichaza kakuhle indlela esivakalelwa ngayo ngani! Siyambulela uYehova ngenxa yenu nangomsebenzi omhle eniwenzayo. Kutheni sisitsho?
Kulo nyaka uphelileyo benixakekile nisenza ‘umsebenzi wokuthembeka nokubulaleka niqhutywa luthando’ ngenxa yoBukumkani. Uninzi lwenu luye lwazama iindlela zokwandisa ubulungiseleli. Abanye baye bayokukhonza kwimimandla nakumazwe ekufuneka abavakalisi abangakumbi kuwo. Abanye baye bandisa ubulungiseleli babo ngokushumayela esidlangalaleni. Abanye baye baba ngoovulindlea abangabancedani ngexesha leSikhumbuzo, ngenyanga yotyelelo, ukanti nangephulo elikhethekileyo langoAgasti 2014. Nangona iimeko zenu zingafani, kodwa siyabona ukuba niwenza ngomphefumlo uphela umsebenzi kaYehova yaye siyanincoma ngaloo nto. (Kol. 3:23, 24) Simbulela ngenene uYehova ‘ngomsebenzi wenu wokuthembeka’!
Sikuxabisa ngokungazenzisiyo ‘ukusebenza kwenu niqhutywa luthando’ ekwakhiweni kwezakhiwo ezahlukahlukeneyo zokunqula ezisehlabathini lonke. Ezo zakhiwo zingxamisekile kuba kaloku liqhubeka lisanda inani labantu bakaYehova. (Isa. 60:22) Cinga nje, kulo nyaka uphelileyo abavakalisi bebeyi-8 201 545, ngoxa izifundo zeBhayibhile bezimalunga ne-9 499 933 ngenyanga. Ngenxa yolu lwando, iiofisi zesebe ezininzi kuye kwafuneka zandiswe okanye zilungiswe. Oku kuthetha nokuba kufuneka iiHolo zoBukumkani ezingakumbi! Kusekho neeofisi zokuguqulela ezifunekayo kwezinye iindawo ukuze abaguquleli bakwazi ukuhlala baze basebenze kwindawo ulwimi lwabo oluthethwa kuyo.
Ngoko ke, sinokuzibuza, ‘Ndingancedisa njani ekwakhiweni kwezi zakhiwo?’ Abanye bethu banokukwazi ukuba ngamatsha-ntliziyo xa kusakhiwa. Enoba uyakwazi ukwakha okanye akunjalo, sonke sinelungelo elikhulu lokuxhasa lo msebenzi ubaluleke kangaka. (IMize. 3:9, 10) Ngexesha lokwakhiwa komnquba, amaSirayeli anikela kakhulu kangangokuba ade anqandwa. (Eks. 36:5-7) Loo mizekelo iseBhayibhileni nakanjani iyasichukumisa yaye iyasikhuthaza. ‘Ukusebenza kwenu niqhutywa luthando’ kule misebenzi ibalulekileyo yenkonzo engcwele, sesinye isizathu sokumbulela kwethu uYehova!
Sinesizathu esikhethekeliyo sokuchulumanca ngenxa yokubona indlela abanyamezela ngayo abazalwana bethu. Ngokomzekelo, makhe sithethe ngabazalwana bethu abathandekayo baseMzantsi Korea. Ukususela ngo-1950, abazalwana abaselula kweli lizwe baye bafumana izigwebo ezahlukahlukeneyo kuba bengavumi ukwaphula umthetho kaYehova. Izizukulwana zabazalwana bethu ziye zanyamezela oku. Lo mzekelo wabo wokunyamezela uyaluqinisa ukholo lwethu!
E-Eritrea, abazalwana bethu abathathu baye bavalelwa iminyaka engaphezu kweyi-20. Abanye, kuquka oodade nabantwana babo baye bavalelwa ixesha elincinane. Mininzi imizamo eyenziweyo ukuze bakhululwe, kodwa ayikabikho ephumeleleyo. Abazalwana bethu abakamlahli uThixo. Baye bema nangona bephethwe kabuhlungu. Asibalibali aba bazalwana banyanisekileyo xa sithandaza.—Rom. 1:8, 9.
Kuyinyaniso kona ukuba abaninzi benu abavalelwanga ngenxa yokholo lwabo. Nakuba kunjalo, uninzi lwenu luneengxaki zokwaluphala, impilo enkene-nkene, ukuchaswa ngamaqabane angakholwayo okanye izalamane, kanti neengxaki okanye ubuthathaka obaziwa ngabo bodwa. Sekunjalo, nisaqhubeka nimkhonza uYehova ngokuthembeka! (Yak. 1:12) Siyanincoma kakhulu. Ukunyamezela kwenu ngolo hlobo sesinye isizathu sokumbulela kwethu uYehova.
Ngenene, ukuthembeka kwenu, ukubulaleka niqhutywa luthando nokunyamezela, ezo zizizathu ezihle zokuba ‘sibulele kuYehova kuba ulungile.’ (INdu. 106:1) Sinithanda nonke ngokungazenzisiyo yaye siyathandaza kuYehova ukuba anomeleze, aniphe amandla nokuba anisikelele ukuze nimkhonze ngonaphakade.
Abazalwana benu,
IQumrhu Elilawulayo LamaNgqina KaYehova


text:
I-JW BROADCASTING
Indlela Yokutshintsha Iisetingi Kwikhompyutha, Kwitablet Okanye Kwifowuni
Iskrini seesetingi sikuvumela ukuba ubhale utv.jw.org.
Cofa kwindawo yeesetingi. Ukuze uhlaziye iisetingi zesixhobo sakho, landela le miyalelo ingezantsi:
Qaphela: Ezi setingi zisebenza kuphela kwisixhobo okanye kwi-intanethi oyisebenzisayo. Ukuba uyakucima oko ubukubhale kwi-intanethi, ngokuzenzekelayo iisetingi zesixhobo sakho zibuyela kwezokuqala.
Khetha Umgangatho Womfanekiso Wevidiyo
Cofa indawo enomgangatho womfanekiso wevidiyo owufunayo.
Cofa indawo ethi Gcina ukuze utshintsho olwenzileyo lusebenze.
Athetha ukuthini la manani? Amanani adwelisiweyo abonisa ubude bevidiyo kwisikrini nomgangatho womfanekiso wevidiyo. Inani elikhulu libonisa umgangatho ophezulu womfanekiso wevidiyo, oko kufuna i-intanethi ekhawulezayo.
Oku kungezantsi kuza kucacisa ngemigangatho yemifanekiso yevidiyo:
Kutheni umele utshintshe umgangatho womfanekiso wevidiyo? Ukuba i-intanethi ekwisixhobo osisebenzisayo iyacotha, kwaye ufumanisa ukuba xa ufuna ukwenza into ofuna ukuyenza ividiyo iyema okanye ayidlali kakuhle, kufuneka usebenzise umgangatho womfanekiso wevidiyo ongaphantsi kunalowo uwusebenzisayo. Yisa umgangatho womfanekiso wevidiyo kwinani eliphezulu elikwaziyo ukusebenza kakuhle kwikhompyutha okanye kwisixhobo sakho. Ukuba ufuna kungatsalwa mali eninzi xa usebenzisa i-intanethi khetha iisetingi ezingaphantsi kunezo uzisebenzisayo.
Zisentyenziswa njani ezi setingi? ITV.JW.ORG ayizokuvela kwikhompyutha okanye kwisixhobo sakho ngomgangatho womfanekiso ongaphezulu kunalowo ubuwukhethile. (Bona indawo ethi Okudlalayo kwi tv.jw.org.)
Ukuba kwiisetingi zakho ukhetha indawo ethi Automatic, itv.jw.org iza kukukhethela owona mgangatho womfanekiso wevidiyo ohambelana nobukhulu besikrini sekhompyutha okanye isixhobo sakho.
Yenza Amagama Athethwayo Avele Ngezantsi Okanye Angaveli
Ezinye iividiyo ziyawaveza amagama athethwayo ngezantsi xa zidlala. Amagama avela ngezantsi kwividiyo avela ngolwimi olufanayo nolo luthethwa ngabantu abakuloo vidiyo.
Yiya kwibhokisi ethi, Bonisa Amagama Athethwayo Ukuba Akho uze ufake uphawu xa ufuna amagama avele kwividiyo.
Lususe uphawu ukuba awusafuni avele amagama athethwayo.
Cofa indawo ethi Gcina ukuze iisetingi zisebenze.
Qhaphela: Ezi setingi zisebenza kuzo zonke iividiyo ezinamagama athethwayo avela ngezantsi, nokuba ividiyo uyidlala kwicandelo elithi Ezidlalayo okanye kwelithi Oovimba Beevidiyo.
Khetha Isitishi Ofuna Ukusibukela
Ngokuzenzekelayo, inkqubo yetv.jw.org iyasikhumbula isitishi sokugqibela ubusibukele ize xa uphinda ukhetha ukubukela ividiyo kwindawo ethi Ezidlalayo ikuse ngqo kweso sitishi ubugqibele ngaso.
Mhlawumbi ufuna kuvele isitishi esithile rhoqo xa ubukela kwindawo ethi Ezidlalayo. Ngokomzekelo, ukuba ungumzali ungathanda ukuba itablet esetyenziswa ngabantwana bakho iye ngqo kwisitishi esithi Abantwana.
Ukuze kusoloko kuvela isitishi esinye xa uza kuqala ukubukela iividiyo, yiya kwindawo yeesetingi uze ukhethe igama lesitishi.
Ukuze ubuyele kwiisetingi zakuqala, khetha indawo ethi Qala apho bendigqibele khona.
Cofa indawo ethi Gcina ukuze iisetingi zisebenze.


text:
Ibali 25: Intsapho Ifudukela EYiputa
UYOSEFU akasakwazi ukuzibamba. Uxelela bonke abakhonzi bakhe ukuba mabaphume endlwini. Xa ekunye nabantakwabo kuphela, uYosefu uyalila. Sinokuyithelekelela nje indlela abothuka ngayo abantakwabo, kuba abazi kuba ulilela ntoni. Ekugqibeleni uthi: ‘NdinguYosefu. Usaphila na ubawo?’
Abantakwabo bothuka bangakwazi nokuthetha. Bayoyika. Kodwa uYosefu uthi: ‘Khanisondele.’ Xa besondela, uthi: ‘NdinguYosefu umntakwenu, enamthengisa eYiputa.’
UYosefu uyaqhubeka ethetha ngobubele: ‘Ningazibek’ ityala kuba nathengisa ngam apha. Okunene nguThixo owandithumela eYiputa ukuze ndisindise ubomi babantu. UFaro undenze umphathi welizwe lonke. Ngoku khawulezani nibuyele kubawo nimxelele oku. Yithini makeze kuhlala apha.’
Emva koko uYosefu uyabawola abantakwabo aze abange bonke. Xa uFaro esiva ukuba kufike abantakwaboYosefu, uthi kuYosefu: ‘Mabathabathe iinqwelo baye kuphuthuma uyise neentsapho zabo baze babuyele apha. Ndiya kubanika owona mhlaba utyebileyo kuyo yonke iYiputa.’
Benjenjalo. Nanko uYosefu edibana noyise ekufikeni kwakhe eYiputa nentsapho yakhe iphela
Intsapho kaYakobi yayisele inkulu gqitha. Bebonke babengama-70 ekufudukeleni kwabo eYiputa, uYakobi nabantwana bakhe nabazukulwana bakhe. Kodwa kwakukho nabafazi yaye mhlawumbi nezicaka ezininzi. Bonke bahlala eYiputa. Babebizwa ngokuba ngamaSirayeli kuba uThixo walitshintsha igama likaYakobi languSirayeli. AmaSirayeli aba ngabantu abakhethekileyo kuThixo, njengokuba siza kubona kamva
Imibuzo
- Kwenzeka ntoni xa uYosefu ezazisa kubantakwabo?
- Yintoni uYosefu ayichaza ngobubele kubantakwabo?
- Uthini uFaro akuva ngabantakwaboYosefu?
- Yayingakanani intsapho kaYakobi ukufudukela kwayo eYiputa?
- Yabizwa ngaliphi igama intsapho kaYakobi, yaye ngoba?
Imibuzo eyongezelelekileyo
- Funda iGenesis 45:1-28.
Ingxelo yeBhayibhile engoYosefu ibonisa njani ukuba uYehova unokuyenza ibe nemiphumo emihle into ebicetyelwe ukwenzakalisa abakhonzi bakhe? (Gen. 45:5-8; Isa. 8:10; Fil. 1:12-14)
- Funda iGenesis 46:1-27.
UYehova wamqinisekisa ngantoni uYakobi xa wayesendleleni eya eYiputa? (Gen. 46:1-4)


text:
Ngaba AmaNgqina KaYehova Ayazihlonela Ezinye Iicawa?
Silandela icebiso leBhayibhile elithi “
hloniphani bonke abantu”—kungakhathaliseki ukuba bakweyiphi na icawa okanye bakholelwa entwenini na. (1 Petros 2:17, iToday’s English Version) Ngokomzekelo, kwamanye amazwe kukho amaNgqina kaYehova angamawaka-waka. Nakuba kunjalo, asizami kunyanzela abezopolitiko, okanye abantu abasemagunyeni ukuba bazibhangise ezinye iicawa. Asiphumi phulo lokuba kumiselwe imithetho enyanzela abanye ukuba baphile ngendlela esiphila ngayo baze bakholelwe kwizinto esikholelwa kuzo. Kunokuba senze njalo, abanye sibahlonela ngendlela ebesingathanda ukuba basihlonele ngayo.—Mateyu 7:12.
Funda Okungakumbi
Inkonzo Elungileyo Ifundisa Amarhamente Ayo Ukuba Athandane
Luluphi unqulo olufundisa amalungu alo ukuba oyise iyantlukwano ezibangelwa zipolitiki, ubuhlanga nemali?


text:
INDLELA YOKUPHILA YAMAKRISTU
Izikhumbuzo Zendibano
Njengakwezinye izihlandlo, sifuna ukukhokelwa luthando ngoThixo nommelwane ebudeni bexesha lendibano. (Mat 22:37-39) Uthando luchazwa ngolu hlobo kweyoku-1 yabaseKorinte 13:4-8: “Uthando luzeka kade umsindo yaye lunobubele. . . . aluziphathi ngokungandilisekanga, alufuni ezalo izilangazelelo, alucaphuki. . . . Uthando aluze lutshitshe.” Njengoko ubukele ividiyo ethi, Izikhumbuzo Zendibano, cinga ngeendlela onokubonisa ngazo uthando kwabanye endibanweni.
INDLELA ESINOKUBONISA NGAYO UTHANDO . . .
xa sigcinela abanye izitulo.
xa umculo sele uza kuqala.
kwiindawo esifikela kuzo kwisixeko esinendibano.
ngokuba ngamatsha-ntliziyo ukuze sincede.


text:
UBukumkani BukaThixo Buyalawula!
Izigidi zabantu ziye zanandipha ubomi obumnandi nobukhuselekileyo phantsi korhulumente kaThixo ofezekileyo. Ngaba uyafuna ukulawulwa ngulo rhulumente?
Ileta Evela KwiQumrhu Elilawulayo
Isaziso esichulumancisayo esenziwa nguC. T. Russell ngo-Oktobha 2, 1914 saba yinyaniso njani?
ISAHLUKO 1
“Mabufike UBukumkani Bakho”
Kuzo zonke izinto ezafundiswa nguYesu, eyona nto wafundisa kakhulu ngayo buBukumkani bukaThixo. Buza kufika njani yaye nini?
ISAHLUKO 2
UBukumkani Buyazalwa Ezulwini
Ngubani owancedayo ukuze abantu bakaKristu abasemhlabeni balungiselelwe uBukumkani? Ziziphi iinkalo ezibonisa ukuba uBukumkani bungurhulumente wokwenene?
ISAHLUKO 3
UYehova Utyhila Injongo Yakhe
Ngaba uBukumkani babuyinxalenye yenjongo kaThixo yantlandlolo? UYesu wakhanyisa njani ngoBukumkani?
ISAHLUKO 4
UYehova Uyaliphakamisa Igama Lakhe
UBukumkani bulenzele ntoni igama likaThixo? Wena, yintoni onokuyenza ukuze ungcwalise igama likaYehova?
ISAHLUKO 5
UKumkani Uzisa Ukukhanya NgoBukumkani
Bazi kakuhle uBukumkani bukaThixo, abalawuli nabantu abaza kulawulwa bubukumkani, nezinto ezifunekayo ukuze unyaniseke kubo.
ISAHLUKO 6
Abantu Abashumayelayo
—Bazinikela Ngokuzithandela
Kwakutheni ukuze uYesu aqiniseke ukuba wayeza kuba nomkhosi wabantu abashumayelayo ngemihla yokugqibela? Unokubonisa njani ukuba ufuna uBukumkani kuqala?
ISAHLUKO 7
Iindlela Zokushumayela
—Kusetyenziswa Zonke Iindlela Zokuba Abantu Beve Isigidimi
Funda ngeendlela ezintsha eziye zasetyenziswa ngabantu bakaThixo ukuze bafikelele kubantu abaninzi kangangoko kunokwenzeka ngeendaba ezilungileyo ngaphambi kokuba isiphelo sifike.
ISAHLUKO 8
Izixhobo Zokushumayela
—Ukuvelisa Iincwadi Eziza Kusetyenziswa Kwintsimi Yehlabathi
Umsebenzi wethu wokuguqulela ubonisa njani ukuba uKumkani unathi? Ziziphi izibakala ezingeencwadi zethu ezikwenza uthi uBukumkani buyinto yokwenene?
ISAHLUKO 9
Imiphumo Yokushumayela
—“Amasimi . . . Amhlophe Ukuze Kuvunwe”
UYesu wafundisa abafundi bakhe izifundo ezibini ezibalulekileyo ngowona msebenzi ubalulekileyo wokuvunwa kwabantu. Ezi zifundo zisiphembelela njani namhlanje?
ISAHLUKO 10
UKumkani Ulungisa Aze Acoce Abantu Bakhe Ngokomoya
Yintoni ezifana ngayo iKrismesi nomnqamlezo?
ISAHLUKO 11
Kulungiswa Indlela Yokuziphatha
—Ibonisa Ubungcwele BukaThixo
Abalindi namasango etempile eyabonwa nguHezekile ayenentsingiselo ekhethekileyo kubantu bakaThixo ukususela ngo-1914.
ISAHLUKO 12
Ukulungelelaniselwa Ukukhonza “UThixo Woxolo”
IBhayibhile ithelekisa isidubedube noxolo kungekhona ucwangco. Ngoba? Impendulo iba naliphi ifuthe kumaKristu namhlanje?
ISAHLUKO 13
Abavakalisi BoBukumkani Baya Ezinkundleni
Iijaji zezinye iinkundla eziphakamileyo namhlanje zijonga izinto njengomfundisi woMthetho wamandulo uGamaliyeli.
ISAHLUKO 14
Xhasa Urhulumente KaThixo Kuphela Ngokunyanisekileyo
“Umlambo” wentshutshiso owafikela amaNgqina kaYehova ngenxa yokuba engathath’ icala kwezopolitiko waginywa ngumthombo ongalindelwanga.
ISAHLUKO 15
Silwela Ukunqula Ngokukhululekileyo
Abantu bakaThixo baye balwela ukuthobela umthetho ngokukhululekileyo
ISAHLUKO 16
Sihlanganisana Ngenjongo Yokunqula
Yintoni esinokuyizuza xa sihlanganisene ukuze sinqule uYehova?
ISAHLUKO 17
Kuqeqeshwa Abashumayeli BoBukumkani
Izikolo zobuthixo zibenze njani abashumayeli boBukumkani balungela ukuwenza kakuhle umsebenzi wabo?
ISAHLUKO 18
Indlela Imisebenzi YoBukumkani Exhaswa Ngayo Ngemali
Ivela phi le mali? Isetyenziswa njani?
ISAHLUKO 19
Umsebenzi Wokwakha Uzukisa UYehova
IiHolo zisisa uzuko kuThixo, kodwa kukho enye into ayixabisa nangakumbi.
ISAHLUKO 20
Umsebenzi Wokunceda Abanye
Sazi njani ukuba umsebenzi wokunceda yinxalenye yokunikela inkonzo engcwele kuYehova?
ISAHLUKO 21
UBukumkani BukaThixo Buphelisa Iintshaba Zabo
Ungazilungiselela imfazwe yeArmagedon ngoku.
ISAHLUKO 22
UBukumkani Bufeza Intando KaThixo Emhlabeni
Unokuqiniseka njani ukuba izithembiso zikaYehova ziza kuzaliseka?


text:
Kufuneka Intlangulo!
UMGODI wamalahle okude kufuphi nasePittsburgh, ePennsylvania eUnited States, ngokuqhwanyaza kweliso wawugutyungelwe ngamanzi. Abasebenzi basemgodini abalithoba babevaleleke kumgama omalunga neemitha ezingama-73 emathunjini omhlaba. Bahlangulwa emva kweentsuku ezintathu yaye babengenawo nomkrwelo. Bahlangulwa njani?
Besebenzisa imaphu yasemgodini nesixhobo sokubakhangela esibizwa ngokuba yiGlobal Positioning System, abahlanguli bemba umngxuma oziisentimitha ezingama-65 ububanzi baza bathumela ikhetshi kuloo ndawo babekuyo. Bonke aba basebenzi bahlangulwa kuloo nzonzobila eyaphantse yaba lingcwaba labo. Kwatsho kweexibilili emva kokuba behlangulwe.
Kungangenkankulu ukuba uninzi lwethu luvaleleke emathunjini omhlaba njengaba basebenzi basemgodini okanye sijamelane nemeko ebeka ubomi bethu phakathi kwenyama nozipho. Nakuba kunjalo, kufuneka sihlangulwe kwimiphumo yokugula, ukwaluphala nokufa. Usolusapho othembekileyo uYobhi wathi: “Umntu, ozelwe ngumfazi, unobomi obufutshane obuzele kukuphazamiseka. Njengentyatyambo uyavela aze anqunyulwe, yaye ubaleka emke njengesithunzi angaqhubeki ekho.” (Yobhi 14:1, 2) Nakuba loo mazwi athethwa kwiminyaka engama-3 500 edluleyo, nanamhlanje oku angqineke eyinyaniso, kaloku akakho umntu onokubhungca kutshaba lwethu olukukufa. Enoba sihlala phi okanye siyinyamekela kangakanani impilo yethu, sonke kufuneka sihlangulwe kwiinzingo zokwaluphala nokufa.
Izazinzulu nabanye abantu benza amatiletile okwandisa iminyaka yabantu kunaleyo bayiphilayo ngoku. Omnye umbutho uthi usukelo lwawo “kukoyisa ukufa nongumqobo wokunandiph’ ubomi nokunceda amalungu awo akhangele phambili ekwenzeni abantu bangafi.” Noko ke, ukuza kuthi ga ngoku ukuhambela phambili kwezenzululwazi nomnqweno wokuphila akwenzanga abantu baphila iminyaka engaphezu kwama-70 okanye engama-80 ubudala eyachazwa nguMoses kwiminyaka engama-3 500 eyadlulayo.—INdumiso 90:10.
Nokuba uyavumelana noYobhi okanye akunjalo, akunakusibetha ngoyaba isibakala sokuba, uza ‘kubaleka umke njengesithunzi’ ushiye abahlobo, intsapho, umzi wakho nazo zonke izinto oye wazenza ebudeni bexesha lokudla kwakho amazimba—uye kwantsonga nyawana. UKumkani uSolomon osisilumko wakwaSirayeli wamandulo wabhala wathi: “Kuba abaphilayo bayazi ukuba baya kufa; kodwa abafileyo, abazi nto konke konke, abasenamvuzo, ngenxa yokuba balityelwe, abasakhunjulwa nganto.”—INtshumayeli 9:5.
Njengokuba iBhayibhile isitsho, inyaniso ebuhlungu kukuba ukufa kuye “kwalawula njengokumkani,” onguzwi-lakhe phezu koluntu. Ewe, ukufa lolona tshaba abafuna ukuhlangulwa kulo abantu. (Roma 5:14; 1 Korinte 15:26) Nabona bahlanguli baqeqeshiweyo nabanobuchule abanakuze bakuhlangule kule nyula. Nangona kunjalo uMdali woluntu uYehova uThixo, uye wenza ilungiselelo lokuhlangulwa kwabantu.


text:
ISIFUNDO 2
URebheka Wayefuna Ukuvuyisa UYehova
URebheka wayemthanda uYehova. Umyeni wakhe yayinguIsake. Naye wayemthanda uYehova. URebheka wadibana njani noIsake? Yintoni awayenzayo ebonisa ukuba wayefuna ukuvuyisa uYehova? Makhe sifunde ngaye.
Abazali bakaIsake yayinguAbraham noSara. Babehlala eKanan, apho abantu babengamkhonzi uYehova. UAbraham wayefuna unyana wakhe atshate nomntu okhonza uYehova. Ngoko wathumela isicaka sakhe, ekusenokwenzeka ukuba yayinguEliyezere, ukuba siyokufunela uIsake inkosikazi kwaHaran, apho kwakuhlala abanye abantu bakuloAbraham.
UEliyezere wayehamba nezinye izicaka zika-Abraham. Bahamba umgama omde kakhulu. Babehamba neenkamela ezilishumi, ezazithwele ukutya kunye nezipho. UEliyezere wayeza kuyazi njani inkosikazi efanele uIsake? Xa uEliyezere nezicaka awayehamba nazo bafikayo kwaHaran, baphumla ngasequleni, kuba wayesazi ukuba kwakusondele ixesha lokuba abantu bazokukha amanzi. Wathandaza kuYehova wathi: ‘Elo bhinqa ndiye ndacela ukuba lindiphe amanzi, lize lona liphe mna kunye neenkamela zam, ndiya kuyazi ukuba lilo olikhethileyo.’
URebheka oselula weza equleni. IBhayibhile ithi wayemhle kakhulu. UEliyeze re wamcela ukuba amphe amanzi asele, waza waphendula wathi: ‘Kulungile. Ndiza kukupha amanzi, wena kunye neenkamela zakho.’ Khawucinge nje, ekubeni iinkamela ezinxaniweyo zisela amanzi amaninzi kakhulu, kwafuneka uRebheka aphindaphinde ukuya equleni ukuze zanele. Uyayibona indlela asebenza ngayo kulo mfanekiso?— UEliyezere wamangaliswa yindlela uYehova awawuphendula ngayo umthandazo wakhe.
UEliyezere wapha uRebheka izipho ezininzi ezintle. URebheka wamema uEliyezere ukuba aye kokwabo, yena kunye nezicaka awayehamba nazo. UEliyezere wachaza isizathu sokuba athunywe nguAbraham nendlela uYehova awuphendule ngayo umthandazo wakhe. Intsapho kaRebheka yamvumela ukuba atshate noIsake.
URebheka waya eKanan noEliyezere waza watshata noIsake
Ucinga ukuba uRebheka wayefuna ukutshata noIsake?
Kuba uRebheka wenza le nto uYehova wayefuna ayenze, wasikelelwa. Emva kweminyaka emininzi, uYesu wazalwa kwintsapho yakhe! Ukuba nawe, njengoRebheka uvuyisa uYehova, uza kukusikelela.


text:
Sinokuqiniseka Njani Ukuba IBhayibhile Ithetha Inyani?
IBhayibhile ithi ‘ililizwi likaThixo’ futhi ‘uThixo akanakuxoka.’ (1 Tesalonika 2:13; Tito 1:2) Ngaba kunjalo nyhani, okanye iBhayibhile iyincwadi nje eneentsomi namabali?
Funda Okungakumbi
Ngaba IBhayibhile Iluncedo Namhlanje?
Xa uHilton wemkayo ekhaya, abazali bakhe babengenathemba lokuba angaze atshintshe. Kodwa ekubuyeni kwakhe emva kweminyaka eyi-12, wayetshintshe kangangokuba babengasamazi. Kwenzeka ntoni?
IBhayibhile—Incwadi Evela KuThixo
Inokukunceda njani iBhayibhile ukuba uhlangabezane neengxaki onazo? Kutheni umele uzikholelwe iziprofeto eziseBhayibhileni?


text:
ISIHLOMELO
Ngubani UMikayeli Isiphatha-zingelosi?
ISIDALWA somoya esibizwa ngokuba nguMikayeli asikhankanywa kaninzi eBhayibhileni. Kodwa, xa sikhankanywa, sisoloko sinento esiyenzayo. Kwincwadi kaDaniyeli uMikayeli ulwa neengelosi ezingendawo; kwincwadi kaYude ubangisana noSathana; yaye kwiSityhilelo ulwa imfazwe kunye noMtyholi needemon zakhe. Ngokukhusela kwakhe ubukhosi bukaYehova nangokulwa kwakhe neentshaba zikaThixo, uMikayeli wenza ngokuvisisana nentsingiselo yegama lakhe ethi—“Ngubani onjengoThixo?” Kodwa ngubani uMikayeli?
Maxa wambi, umntu uba namagama amaninzi. Ngokomzekelo, usolusapho uYakobi wayekwabizwa ngokuba nguSirayeli, yaye umpostile uPetros wayekwabizwa ngokuba nguSimon. (Genesis 49:1, 2; Mateyu 10:2) Ngokufanayo, iBhayibhile ibonisa ukuba uMikayeli lelinye igama likaYesu Kristu, ngaphambi nasemva kokuba ephile emhlabeni. Makhe sihlolisise izizathu ezingokweZibhalo zokuba sifikelele kweso sigqibo.
Isiphatha-zingelosi. ILizwi likaThixo lithetha ngoMikayeli “isiphatha-zingelosi.” (Yude 9) Eli gama lithetha “ingelosi eyintloko.” Igama elithi “isiphatha-zingelosi” livela likwisinye kuphela eBhayibhileni, kungekhona kwisininzi. Oku kubonisa ukuba inye kuphela ingelosi elolo hlobo. Ngaphezu koko, indima ephunyezwa sisiphatha-zingelosi isoloko inokuthanani noYesu. Ngokomzekelo, xa ithetha ngeNkosi uYesu Kristu ovusiweyo, eyoku-1 kwabaseTesalonika 4:16 ithi: “INkosi ngokwayo iya kuhla ivela ezulwini, idanduluke ngezwi lesiphatha-zingelosi.” Ngoko ilizwi likaYesu lichazwa njengelizwi lesiphatha-zingelosi. Lilonke esi sibhalo sibonisa ukuba uYesu unguMikayeli isiphatha-zingelosi.
UMphathi-mkhosi. IBhayibhile ithi “uMikayeli neengelosi zakhe balwa idabi nenamba . . . neengelosi zayo.” (ISityhilelo 12:7) Ngoko, uMikayeli nguMphathi womkhosi weengelosi ezithembekileyo. Kwakhona iSityhilelo sichaza uYesu njengoMphathi womkhosi weengelosi ezithembekileyo. (ISityhilelo 19:14-16) Yaye umpostile uPawulos ukhankanya ngokukhethekileyo ‘iNkosi uYesu neengelosi zayo ezinamandla.’ (2 Tesalonika 1:7) Ngoko iBhayibhile ithetha ngoMikayeli “neengelosi zakhe” nangoYesu ‘neengelosi zakhe.’ (Mateyu 13:41; 16:27; 24:31; 1 Petros 3:22) Ekubeni kungekho apho iLizwi likaThixo likhankanya khona ukuba kukho imikhosi emibini yeengelosi ezithembekileyo ezulwini—umkhosi okhokelwa nguMikayeli nomkhosi okhokelwa nguYesu—ngoko kusengqiqweni ukugqiba ngokuthi uMikayeli nguYesu Kristu ekwisigxina sakhe sasezulwini. *
^ isiqe. 1 Inkcazelo engakumbi ebonisa ukuba igama elithi Mikayeli libhekisela kuNyana kaThixo ifumaneka kuMqulu 2, iphepha 393-4, leInsight on the Scriptures, epapashwe ngamaNgqina kaYehova.


text:
SAHLUKO SESHUMI ELINESIBHOZO
‘Wazenzela Izigqibo Entliziyweni Yakhe’
1, 2. Khawuchaze ukuba lwalunjani uhambo lukaMariya nokuba yintoni eyalwenza lwanzima.
UMARIYA wehla kwiesile awayekhwele kulo kangangeeyure eziliqela. UYosefu wayehamba phambi kwakhe esingise eBhetelehem. UMariya waphinda weva usana lushukuma esiswini sakhe.
2 UMariya wayesele eza kubeleka; iBhayibhile ide isebenzise igama elithi ‘wayenzima.’ (Luka 2:5) Njengoko babedlula emasimini, mhlawumbi abalimi ababebabona babezibuza ukuba ngumfazi otheni lo usendleleni ekhulelwe ngolu hlobo. Kwakutheni ukuze uMariya abe kude nekhaya lakhe iNazarete?
3. Wafumana siphi isabelo uMariya, yaye siza kufunda ntoni ngaye?
3 Yonke le nto yaqala kwiinyanga ezingaphambili xa ibhinqa eliselula elingumYuda lafumana esona sabelo sikhethekileyo kuyo yonke imbali yoluntu. Laliza kuzala umntwana owayeza kuba nguMesiya, uNyana kaThixo! (Luka 1:35) Njengoko lalisele lisondele ixesha lokuba libeleke, kwanyanzeleka ukuba lithabathe olu hambo. Ngoxa wayekolu hambo, ukholo lukaMariya lwavavanywa ngokuqatha. Makhe sibone ukuba yintoni eyamncedayo wahlala omelele ngokomoya.
Uhambo Olusinge EBhetelehem
4, 5. (a) Kwakutheni ukuze uYosefu noMariya baye eBhethelem? (b) Umyalelo kaKesare wakhokelela ekuzalisekisweni kwasiphi isiprofeto?
4 YayingengoYosefu noMariya kuphela ababekolu hambo. UAgasto Kesare wayesandul’ ukukhupha umyalelo wokuba abantu babhaliswe, ngenxa yoko kwafuneka abantu babuyele kwiidolophu ababezalelwe kuzo. Wenza ntoni uYosefu? Ingxelo ithi: “KwanoYosefu wenyuka evela eGalili, ephuma kwisixeko saseNazarete, esiya kwelakwaYuda, kwisixeko sikaDavide, esibizwa ngokuba yiBhetelehem, ngenxa yokuba elilungu labendlu nentsapho kaDavide.”
5 UKesare akazange nje asuke awise lo mthetho ngeli xesha. Kwisiprofeto esabhalwa malunga neenkulungwane ezisixhenxe ngaphambili kwathiwa uMesiya wayeza kuzalelwa eBhetelehem. Kwakukho idolophu ebizwa ngokuba yiBhetelehem eyayikumgama oziikhilomitha ezili-11 ukusuka eNazarete. Noko ke, esi siprofeto sacacisa ukuba uMesiya wayeza kuzalelwa ‘eBhetelehem Efrata.’ (Funda uMika 5:2.) Ukuze bafike kuloo dolophana besuka eNazarete, kwakuza kufuneka bagqithe eSamariya baze bahambe ezindulini iikhilomitha ezimalunga ne-130. Yile Bhetelehem ke awayalelwa ukuba eze kuyo uYosefu, kuba yayilikhaya likaKumkani uDavide
6, 7. (a) Yintoni eyayinokwenza uhambo oluya eBhethelehem lube lucelomngeni kuMariya? (b) Ukuba ngumfazi kaYosefu kwazisa luphi utshintsho ebomini bukaMariya? (Funda nombhalo osemazantsi.)
6 Ngaba uMariya wayeza kusixhasa isigqibo sikaYosefu sokuya eBhetelehem? Ngaphezu koko, olu yayiza kuba luhambo olunzima kuye. Kuyabonakala ukuba kwakusaqala ukwindla ngoko kwakusenokuna imvula nanini na. Ukongezelela koko, ibinzana elithi “wenyuka evela eGalili” lifanelekile, kuba iBhetelehem yayimalunga neemitha ezingama-760 ukuphakama
7 Sekunjalo, uLuka uthi uYosefu ‘waya kubhaliswa noMariya.’ Kwakhona uthi uMariya ‘wayenikelwe kuYosefu ngokwesithembiso somtshato.’ (Luka 2:4, 5) Ukuba ngumfazi kaYosefu kwaba negalelo elikhulu kwizigqibo ezazisenziwa nguMariya. Umyeni wakhe wayemjonga njengokhokelayo kwizinto zokomoya, esamkela indima ayinikwe nguThixo yokuba ngumncedi wakhe nokuxhasa izigqibo azenzayo. * Ngoko waloyisa olu vavanyo lokholo ngokuthobela.
8. (a) Yintoni enye eyenza uMariya waya eBhetelehem noYosefu? (b) UMariya ungumzekelo omhle njani kubantu abathembekileyo?
8 Kumele ukuba yintoni enye eyamenza wathobela? Ngaba wayesazi isiprofeto esasisithi uMesiya wayeza kuzalelwa eBhetelehem? IBhayibhile ayitsho. Kusenokwenzeka ukuba wayesazi, kuba sasisaziwa ziinkokeli zonqulo nangabantu ngokubanzi. (Mat. 2:1-7; Yoh. 7:40-42) UMariya wayezazi iZibhalo. (Luka 1:46-55) Noko ke, enoba wathabatha olo hambo kuba ethobela umyeni wakhe, umthetho karhulumente, okanye isiprofeto sikaYehova
Ukuzalwa KukaKristu
9, 10. (a) Yintoni ekusenokwenzeka ukuba uYosefu noMariya babecinga ngayo ngoxa babesondela eBhetelehem? (b) UYosefu noMariya balala phi yaye ngoba?
9 Umele ukuba wavuya kakhulu uMariya akubona iBhetelehem. Njengoko babesenyuka iinduli, bedlula kwimithi yeminquma
10 UMariya noYosefu bafika kukho inyambalala yabantu kuloo dolophana. Abanye babefike ngaphambi kwabo ukuza kubhalisa, ngoko babengenandawo abaza kulala kuyo. * Kwafuneka baye kulala esitalini. Sinokuyithelekelela indlela awayekhathazeke ngayo uYosefu njengoko ebona umfazi wakhe esezintlungwini awayengazange abe nazo ngaphambili. Kulapho waqala khona ukuba nenimba.
11. (a) Yintoni eyenza amabhinqa abe novelwano ngoMariya? (b) UYesu “wayelizibulo” ngaziphi iindlela?
11 Abafazi banokuvelana noMariya. Kwiminyaka engama-4000 ngaphambili, uYehova wathi abafazi babeza kuba nenimba xa bezala ngenxa yesono abasizuz’ ilifa. (Gen. 3:16) Abukho ubungqina obubonisa ukuba uMariya akazange abe nayo inimba. ULuka akathethi nto ngenimba awayenayo, kodwa uthi: “Wazala unyana wakhe, izibulo.” (Luka 2:7) Ewe, uMariya wazala “izibulo” lakhe
12. UMariya walubeka phi usana, yaye oko kwakusenzeka kwahluke njani koko kudla ngokuvezwa kwimidlalo nemizobo?
12 Kukweli lixa apho sifumana la mazwi adumileyo: “Wamsongela ngezithandelo zelaphu waza wambeka emkhumbini.” (Luka 2:7) Imidlalo nemizobo engokuzalwa kukaYesu, imenza abonakale elusizana. Kwenzeka ntoni kanye kanye? Umkhumbi sisitya esikhulu ezazisondlelwa kuso izilwanyana. Khumbula ukuba le ntsapho yayihlala esitalini, indawo engacocekanga nenomoya omdaka. Akakho umzali owayenokuzalela usana lwakhe kwindawo enjalo ngaphandle kokuba yayingekho enye indawo. Inkoliso yabazali iba nebhongo neqhayiya ngabantwana babo. UMariya noYosefu bamele ukuba babenebhongo ngakumbi ngalo Nyana kaThixo!
13. (a) UMariya noYosefu bakwenza njani konke okusemandleni abo kwimeko ababekuyo? (b) Abazali abalumkileyo namhlanje bamxelisa njani uYosefu noMariya ekukhuliseni abantwana babo?
13 Noko ke, abazange basong’ izandla; benza konke okwakusemandleni abo. Ngokomzekelo, uMariya walunyamekela usana lwakhe, walusongela ngamalaphu, waza walubeka emkhumbini ukuze lulale, eqinisekisa ukuba lufudumele yaye lukhuselekile. Akazange avumele imeko awayekuyo ngelo xesha ukuba imphazamise ekunyamekeleni usana lwakhe. Yena noYosefu babesazi ukuba eyona nto ibalulekileyo abanokumenzela yona lo mntwana kukumnyamekela ngokomoya. (Funda iDuteronomi 6:6-8.) Namhlanje, abazali abalumkileyo benza okufanayo njengoko bekhulisa abantwana babo kweli hlabathi lingamkhathalelanga uThixo.
Utyelelo Olukhuthazayo
14, 15. (a) Yintoni eyenza abelusi baba nomdla ekuboneni usana? (b) Benza ntoni aba belusi emva kokubona uYesu esitalini?
14 Ngequbuliso kwenzeka isiphithiphithi esiphazamisayo. Kwafika abelusi esitalini, belangazelela ukubona le ntsapho, ngokukhethekileyo usana. Aba belusi babenemincili, bengakwazi ukuzibamba luvuyo. Beza begxalathelana bebuya ezindle, apho babesalusa khona imihlambi yabo. * Baxelela aba bazali ababemangalisiwe ngento eyayisandul’ ukubehlela. Ngoxa babesezindle kwafika ingelosi ezinzulwini zobusuku. Yonke loo ndawo yazaliswa bubuqaqawuli bukaYehova, yaye ingelosi yabaxelela ukuba eBhetelehem kusandul’ ukuzalwa uKristu, okanye uMesiya. Babeza kulufumana olo sana lulele emkhumbini, lusongelwe ngezithandelo zelaphu. Emva koko kwenzeka eyona nto imangalisayo
15 Ayimangalisi ke ngoko into yokuba la madoda athobekileyo agxalathelane ukuya eBhetelehem! Amele ukuba avuya ngokwenene akubona olu sana lusandul’ ukuzalwa kwindawo ebichazwe yingelosi. Awazange azifihle ezi ndaba. ‘Alibhengeza ilizwi . . . Yaye bonke abo bevayo bamangaliswa zezi zinto babezixelelwa ngabalusi.’ (Luka 2:17, 18) Kubonakala ukuba iinkokeli zonqulo zelo xesha zazibajongela phantsi abelusi. Kodwa uYehova wayewaxabisa la madoda athobekileyo nathembekileyo. Umele ukuba wavakalelwa njani uMariya ngolu tyelelo?
UYehova wayebaxabisile aba belusi bathobekileyo nabathembekileyo
16. Sazi njani ukuba uMariya wayecinga nzulu, yaye yintoni eyamnceda ukuba ahlale enokholo?
16 Ngokuqinisekileyo uMariya wayediniwe, kodwa waphulaphula ngenyameko. Wenza okungakumbi, kuba sifunda oku: “UMariya wawagcina onke la mazwi, ezenzela izigqibo entliziyweni yakhe.” (Luka 2:19) Kuyabonakala ukuba eli bhinqa lalicinga nzulu ngezinto. Lalisazi ukuba esi sigidimi sengelosi sibalulekile. UThixo walo uYehova, wayefuna limazi lize limxabise unyana walo. Alizange lanele nje kukuphulaphula, kodwa lawagcina loo mazwi entliziyweni ukuze licamngce ngawo kwiinyanga nakwiminyaka eyayiza kulandela. Le yeyona nto ibalaseleyo kukholo lukaMariya ukutyhubela ubomi bakhe.
17. Singawuxelisa njani umzekelo kaMariya ekufundeni iinyaniso zeBhayibhile?
17 Ngaba uza kuwulandela umzekelo kaMariya? ILizwi likaYehova lizaliswe ziinyaniso ezibalulekileyo. Noko ke, ezo nyaniso azinakusinceda nganto ukuba asinikeli ngqalelo kuzo. Oko sikwenza ngokufunda iBhayibhile rhoqo
Izinto Ezingakumbi Ezifuna Ukugcinwa
18. (a) UMariya noYosefu bawuthobela njani uMthetho owawunikwe uMoses kwiintsuku zokuqala zikaYesu? (b) Umnikelo wabo etempileni ubonisa ntoni ngemeko yabo yezoqoqosho?
18 Ngosuku lwesibhozo usana luzelwe, uMariya noYosefu bamalusa umntwana ngokoMthetho kaMoses, baza bamthiya igama elinguYesu njengoko babeyalelwe. (Luka 1:31) Emva kweentsuku ezingama-40 bamthatha eBhetelehem bamsa etempileni eYerusalem, emalunga neekhilomitha ezilishumi ukusuka apho baza benza idini lokuhlanjululwa ngokuvisisana nelungiselelo loMthetho kaMoses wentsapho engathathi ntweni
19. (a) Ngawaphi amazwi uSimeyon awawathethayo nekwakufuneka uMariya awagcine entliziyweni? (b) Wasabela njani uAna akubona uYesu?
19 Enye indoda esele ikhulile egama linguSimeyon yeza kubo yaza yaxelela uMariya ezinye izinto awayemele azigcine entliziyweni. Yayithenjiswe ukuba yayiza kumbona uMesiya ngaphambi kokuba ife, yaye umoya oyingcwele kaYehova wambonisa ukuba uYesu unguMsindisi ekwakuprofetwe ngaye. Waphinda walumkisa uMariya ngentlungu ekwakuza kufuneka ayinyamezele ngenye imini. Wathi uza kuva intlungu ngathi uhlatywa ngekrele. (Luka 2:25-35) Loo mazwi amele ukuba amnceda uMariya wakwazi ukunyamezela lakufika elo xesha linzima emva kwamashumi amathathu eminyaka. Emva kukaSimeyon, uAna ongumprofetikazi wambona uYesu owayesengumntwana waza waqalisa ukuthetha ngaye kuye wonk’ ubani owayekuxabisa ukuhlangulwa kweYerusalem.
20. Kwaba sisigqibo esifanelekileyo njani ukuzisa uYesu etempileni?
20 UYosefu noMariya benza isigqibo esifanelekileyo ngokuzisa usana lwabo kwitempile kaYehova eseYerusalem! Olu yayiluhambo lokuqala lukaYesu lokuya kwitempile kaYehova nolwaluza kuqhubeka ubomi bakhe bonke. Ngoxa babelapho, bazibhokoxa enkonzweni kaYehova baza bafundiswa yaye bakhuthazwa. Ngokuqinisekileyo uMariya umele ukuba wemka etempileni ukholo lwakhe lomelele nentliziyo yakhe iphuphuma ziinyaniso zokomoya awayeza kucamngca aze abelane nabanye ngazo.
21. Sinokwenza ntoni ukuze ukholo lwethu lukhule luze lomelele njengolo lukaMariya?
21 Kuyinto entle namhlanje ukubona abazali bexelisa loo mzekelo. Abazali abangamaNgqina kaYehova bahamba nabantwana babo xa besiya ezintlanganisweni zamaKristu. Aba bazali benza konke okusemandleni abo enkonzweni kaThixo, bekhuthaza amanye amakholwa. Babuya bomelele, bonwabile, yaye befunde izinto ezininzi abanokwabelana ngazo nabanye. Kuba mnandi ngokwenene ukuba kunye nabo kwiintlanganiso. Ukuba senjenjalo, ukholo lwethu luya komelela njengolukaMariya.
^ isiqe. 7 Phawula umahluko ophakathi kolu hambo nolo lwangaphambili: “UMariya wasuka . . . waza waya” kutyelela uElizabhete. (Luka 1:39) Ngelo xesha, ekubeni wayesele eganiwe kodwa engekatshati, umele ukuba akazange acele mvume kuYosefu. Emva kokuba betshatile, nguYosefu owayeququzelela uhambo lwabo, kungekhona uMariya.
^ isiqe. 10 Yayiyinto eqhelekileyo ezidolophini ngaloo mihla ukuba neendawo zokulalisa iindwendwe.
^ isiqe. 14 Isibakala sokuba aba belusi babesezindle nemihlambi yabo ngelo xesha siqinisekisa ubalo-maxesha lweBhayibhile olubonisa oku: UKristu akazange azalwe ngoDisemba, ngexesha laxa imihlambi isiba kufutshane nekhaya, kodwa wazalwa ekuqaleni kukaOktobha.


text:
YINTONI EFUNDISWA YIBHAYIBHILE?
YINTONI NGOKWENENE EFUNDISWA YIBHAYIBHILE? (IZIKHOKELO ZOKUFUNDA)
Ukuphila Ngendlela Ekholisa UThixo (Inxalenye 1)
Ngaba inokwenzeka into yokuba abantu babe ngabahlobo bakaThixo? Khawufunde ngempendulo eseBhayibhileni ekhuthazayo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
Isifundo 13
Ziziphi Iindaba Ezimnandi Ngonqulo?
1. Ngaba lonke unqulo lulungile?
Ngokuqinisekileyo kuzo zonke iicawa bakho abantu abanyanisekileyo. Iindaba ezimnandi zezokuba uThixo uyababona abo bantu yaye ubakhathalele. Kodwa okubuhlungu kukuba kuye kwenziwa ukungcola okuninzi egameni lonqulo. (2 Korinte 4:3, 4; 11:13-15) Ngokutsho kweendaba, ezinye iicawa zifak’ isandla kubugrogrisi, ekubulaweni kwabantu, iimfazwe nokuxhatshazwa kwabantwana. Oku kubenza buhlungu abantu abakholelwa kuThixo ngokunyanisekileyo!—Funda uMateyu 24:3-5, 11, 12.
Ngoxa unqulo lokwenyaniso luzukisa uThixo, lona olobuxoki alumkholisi. Luneemfundiso ezingekhoyo eBhayibhileni, eziquka ukuxoka ngoThixo kwanangabafi. Kodwa uYehova ufuna abantu bayazi inyaniso ngaye.—Funda uHezekile 18:4; 1 Timoti 2:3-5.
2. Ziziphi iindaba ezimnandi ngonqulo?
Okuvuyisayo kukuba, uThixo akaqhathwa ziicawa ezithi ziyamthanda zibe zithanda ihlabathi likaSathana. (Yakobi 4:4) ILizwi likaThixo lichaza lonke unqulo lobuxoki ‘njengeBhabhiloni Enkulu.’ IBhabhiloni yayisisixeko samandulo olwaqala kuso unqulo lobuxoki emva koMkhukula kaNowa. Kungekudala, uThixo uza kuluphelisa luthi tu lonke unqulo oluqhatha nolucinezela abantu.—Funda iSityhilelo 17:1, 2, 5, 16, 17; 18:8.
Zisekho nezinye iindaba ezivuyisayo. UYehova akabalibalanga abantu abanyanisekileyo abasasazeke kunqulo lobuxoki ehlabathini lonke. Umanyanisa abantu abanjalo ngokubafundisa inyaniso.—Funda uMika 4:2, 5.
3. Yintoni abamele bayenze abantu abanyanisekileyo?
UYehova uyabathanda abantu abathanda inyaniso nokulunga. Ubalumkisa ukuba balunikele umva unqulo lobuxoki. Abantu abamthandayo uThixo bafuna ukwenza utshintsho olumkholisayo.—Funda iSityhilelo 18:4.
Ngenkulungwane yokuqala, xa abantu abanyanisekileyo beva iindaba ezilungileyo kubapostile, bavuya. UYehova wabafundisa indlela entsha yokuphila, ukuphila okuvuyisayo, okunenjongo nethemba. Basimisela umzekelo omhle kuba basabela kwiindaba ezilungileyo ngokubeka uYehova kuqala ebomini babo.—Funda eyoku-1 yabaseTesalonika 1:8, 9; 2:13.
UYehova uyabamkela kwintsapho yakhe abo baye balushiya unqulo lobuxoki. Ukuba uyasamkela isimemo sikaYehova esifudumeleyo, uya kuba ngumhlobo wakhe, ube lilungu lentsapho entsha nenothando yabantu bakaYehova, uze uzuze ubomi obungunaphakade.—Funda uMarko 10:29, 30; 2 Korinte 6:17, 18.
4. UThixo uya kubavuyisa njani abantu abakumhlaba wonke?
Umgwebo ozayo wonqulo lobuxoki uziindaba ezilungileyo. Uya kuzisa isiqabu kuyo yonke ingcinezelo yehlabathi. Unqulo lobuxoki alusayi kuphinda lulahlekise luze lwahlukanise abantu. Bonke abantu baya kumanyana ekunquleni okuphela koThixo oyinyaniso.—Funda iSityhilelo 18:20, 21; 21:3, 4.
Funda Okungakumbi
Unqulo Olumkholisayo UThixo
Izinto ezintandathu ezifanisa unqulo lokwenyaniso.
Lumele Ngokuqinileyo Unqulo Lokwenyaniso
Ziziphi iingxaki onokudibana nazo xa uchazela abanye ngeenkolelo zakho? Ungathetha njani ngazo ungakhange ukhubekise mntu?


text:
Chapter 1
1 UPawulos, umpostile kaYesu Kristu ngokuthanda kukaThixo, ubhalela abangcwele abase-Efese, abakholwayo kuKristu Yesu;
2 athi, Makube lubabalo kuni, noxolo oluvela kuThixo uBawo wethu, neNkosi yethu uYesu Kristu.
3 Makabongwe uThixo, uYise weNkosi yethu uYesu Kristu, lowo wasisikelelayo ngeentsikelelo zonke zoMoya kwezasemazulwini iindawo, sikuKristu;
4 njengokuba wathi, ngaphambi kokusekwa kwehlabathi, wasinyulela kuye, ukuba sibe ngcwele, singabi nasiphako phambi kwakhe;
5 othe ngokusithanda wasimisela ngenxa engaphambili, ukuba senziwe oonyana kuye ngokwakhe ngoYesu Kristu, ngokwenkolelo yokuthanda kwakhe,
6 ukuze kudunyiswe uzuko lobabalo lwakhe, awasibabala ngalo sikuye Othandiweyo;
7 esinayo sikuye inkululeko ngokuhlawulelwa ngegazi lakhe, ukuxolelwa ke kweziphoso zethu, ngokobutyebi bobabalo lwakhe;
8 awaluphuphumisela kuthi, lunabo bonke ubulumko nokuqonda;
9 esazisile imfihlelo yokuthanda kwakhe ngokwenkolelo yakhe, awayimisayo ngokwakhe,
10 ebhekise ekuhleleni aya kuhlela ngako, akuzaliseka amaxesha, ukuba azihlanganisele zonke izinto kuye uKristu, ezisemazulwini kwanezisemhlabeni;
11 ewe, kuye lo sithe sikuye sadla ilifa; simisiwe ngenxa engaphambili ngokwengqibo yozisebenzayo zonke ezo nto ngokwecebo lokuthanda kwakhe;
12 ukuze sibe ngabokudumisa uzuko lwakhe, thina aba sathi ngenxa engaphambili sathembela kuye uKristu;
13 enithe, nikuye nani, nakuliva ilizwi lenyaniso, iindaba ezi zilungileyo zokusindiswa kwenu-enithe, nakukholwa nokukholwa kuye, natywinwa naqiniselwa ngaye uMoya oyiNgcwele wedinga,
14 osisinyaniso selifa lethu, ukude kugqibelele ukukhululeka ngentlawulelo kwabo baziinqobo kuye, ukuba kudunyiswe uzuko lwakhe.
15 Ngenxa yoko nam, ndakuba ndikuvile okwenu ukukholwa yiNkosi uYesu, nokubathanda kwenu bonke abangcwele,
16 andiphezi ukubulela ngenxa yenu, ndinikhumbula emithandazweni yam,
17 ukuba uThixo weNkosi yethu uYesu Kristu, uYise wozuko, aninike umoya wobulumko wokunityhilela, nimazi kakuhle;
18 nikhanyiselwe amehlo engqondo, ukuze nilazi into eliyiyo ithemba lobizo lwakhe, nento obuyiyo ubutyebi bobuqaqawuli belifa lakhe phakathi kwabo abangcwele;
19 nento obuyiyo ubukhulu obuncamisileyo bamandla akhe abhekisele kuthi, thina bakholwayo, angokokusebenza kokuqinisela kokomelela kwakhe,
20 awakusebenza kuye uKristu, ekumvuseni kwakhe kwabafileyo; waza wamhlalisa ngasekunene kwakhe kwezasemazulwini iindawo,
21 ngaphezu kwalo lonke ulawulo, negunya, namandla, nobukhosi, nalo lonke igama elikhankanywayo, kungekhona kweli phakade lodwa, kunakwelo lizayo.
22 Waza izinto zonke wazithobela phantsi kweenyawo zakhe, wammisa ukuba abe yintloko phezu kweento zonke kulo ibandla,
23 lona lingumzimba wakhe, ukuzala ke oko kozizalisayo izinto zonke ngako konke.


text:
Imibuzo Evela Kubafundi
Ngaba kufanelekile ukuba abazali abangamaKristu bahlale ndawonye nomntwana wabo osusiweyo kubudlelane ezintlanganisweni?
Akuyomfuneko ukube sizixhalabisa ngendawo aza kuhlala kuyo umntu osusiweyo kubudlelane xa ekwiHolo yoBukumkani. Eli phephancwadi lizame konke ukukhuthaza abazali abangamaKristu ukuba babancede bamthande uThixo abantwana babo abasahlala ekhaya ngoxa besusiwe kubudlelane, xa kufanelekile ukwenjenjalo. Njengoko kubonisiwe kwiMboniselo kaNovemba 15, 1988 iphepha 19 no-20, abazali basenokude bamqhubele isifundo seBhayibhile umntwana oselula osahlala nabo ngoxa esusiweyo kubudlelane. Sihlala sinethemba lokuba oko kuya kukhuthaza loo mntwana alungise iindlela zakhe.
Akukho nto iphosakeleyo xa umntwana oselula osusiweyo kubudlelanane ehlela nabazali bakhe azole kwiHolo yoBukumkani. Ekubeni kungekho nto ithi umntu osusiweyo kubudlelane umele ahlale ngasemva eholweni, akukho nto iphosakeleyo xa umntwana osusiweyo eza kuhlala ecaleni kwabazali bakhe, enoba bahleli ndawoni na eholweni. Njengoko abazali benceda lo mntwana wabo abe nolwalamano noThixo, bamele baqinisekise ukuba uphulaphula ngenyameko kwiintlanganiso. Ngoko ukuhlala kunye naye kunokuba luncedo kule meko.
Kuthekani, ukuba umntwana osusiweyo akasahlali kowabo? Ngaba iya hluka eyakhe imeko? Ngaphambili, iMboniselo yasichaza kakuhle isimo sengqondo amele abe naso umKristu ngokunxulumana nesalamane esisusiweyo kubudlelane angahlali naso ekhaya. * Noko ke, ukuvumela kwezalamane umntu osusiweyo kubudlelane ukuba ahlale ezolile ecaleni kwazo kwiintlanganiso kwahlukile ekufuneni nje kwazo ithuba lokunxulumana naye. Ukuba la malungu entsapho athembekileyo asiphatha ngendlela efanelekileyo eso salamane sawo sisisusiweyo ngoxa ethobela isiluleko seZibhalo esiphathelele ukunxulumana naso, akuyomfuneko ukuzixhalabisa.
Akukho mfuneko yakuzixhalabisa ngento yokuba umntu osusiweyo uhlala ecaleni kukabani kwiHolo yoBukumkani, logama nje eziphatha kakuhle. Ukumisela imiqathango ngendawo amele ahlale kuyo umntu kunokubangela iingxaki eziliqela, kuxhomekeka kwiimeko. Ukuba bonke abakhoyo ebandleni, kuquka amalungu entsapho athembekileyo bazabalazela ukuthobela imigaqo yeBhayibhile ephathelele umntu osusiweyo kubudlelane, yaye oko akubakhubekisi abanye akukho mfuneko yakuzixhalabisa ngendlela abamele bahlale ngayo abo beze kwiintlanganiso. *
^ isiqe. 5 Funda iMboniselo, kaMatshi 1, 1982, iphepha 23 no-24.
^ isiqe. 6 Le ngcaciso ihlaziya oko kwakupapashwe kwiMboniselo yesiNgesi ka-Aprili 1, 1953, iphepha 223.


text:
OKO KUFUNDISWA YIBHAYIBHILE
Utywala
Ngaba kukho into embi ngokusela utywala?
“Iwayini iyivuyise intliziyo yomntu, bukhazimle ubuso ngeoli, isonka siyixhase intliziyo.”
—INdumiso 104: 15, “iBhayibhile YesiXhosa ka-1996.”
OKO KUTHETHWA NGABANTU
Kumakhaya amaninzi kuqhelekile ukusela utywala xa kutyiwa. Kwamanye amakhaya, utywala abufunwa nokubonwa. Kutheni bujongwa ngeendlela ezahlukeneyo nje? Oko kubangelwa yindlela abantu abakhule ngayo, impilo nonqulo.
OKO KUFUNDISWA YIBHAYIBHILE
IBhayibhile ayikufuni ukunxila nokuzinkcinkca kodwa iyakuvumela ukuselwa kakuhle kotywala. (1 Korinte 6:
Ngaba iBhayibhile iyasilinganisela utywala emasibusele?
“Bangakhotyokiswa yiwayini eninzi.”
—Tito 2:3.
KUTHENI UMELE UBE NOMDLA?
Nyaka ngamnye iintsapho ezininzi ziphila kabuhlungu ngenxa yokuba umzali omnye okanye bobabini benxila. Ukusela kakhulu kubangela iingozi ezininzi nezendlela. Ibe ekuhambeni kwexesha, ukusela kakhulu kunokuyonakalisa ingqondo, intliziyo, isibindi nesisu.
OKO KUFUNDISWA YIBHAYIBHILE
UThixo ufuna sibe ngcathu etywaleni nasekutyeni. (IMizekeliso 23:
Enye indlela utywala obunokubabhadulisa ngayo abangalumkanga, kukuba baziphathe kakubi. UHoseya 4:
Kunini apho ukusela utywala kungafunekiyo?
“Umfo ohlakaniphileyo uthi akuyibona isiza ingozi ayiphephe; ke yena ongaqondiyo uthwabaza aye kungena kuyo, aze ke ave ubuhlungu yiloo nto.”
—IMizekeliso 22: 3, “IBhayibhile yesiXhosa ka-1996.”
KUTHENI UMELE UBE NOMDLA?
IWorld Book Encyclopedia ithi: “Utywala sisiyobisi esinamandla.” Ngenxa yoko, kusenokubakho iimeko namaxesha apho nokusela ngomlinganiselo ofanelekileyo kusenokungabi bubulumko.
OKO KUFUNDISWA YIBHAYIBHILE
Abantu ‘bathwabaza bayokungena [engxakini]’ ngenxa yokuba basela ngexesha elingelilo. IBhayibhile ithi: “Yonke into inexesha layo elimisiweyo” ibe kukho nexesha lokungaseli. (INtshumayeli 3:1) Ngokomzekelo, umntu usenokungakufanelekeli ukusela ngenxa yeminyaka, mhlawumbi ngenxa yokuba wayelikhoboka lotywala, okanye usebenzisa amayeza angavumelaniyo notywala. Ibe kwabaninzi ‘ixesha elimisiweyo’ lokungaseli kuphambi kokuba baye emsebenzini naxa besemsebenzini, ingakumbi ukuba basebenza ngoomatshini abayingozi. Kubantu abazizilumko, ubomi nempilo zixabiseke njengezipho ezivela kuThixo. (INdumiso 36:9) Nathi siyazixabisa ezo zipho xa utywala sibusebenzisa ngendlela eyamkelekileyo eBhayibhileni. ▪
^ isiqe. 11 Amagama atshintshiwe.


text:
Iitroli Zeencwadi Ezingaphezu Kwe-165 000
AmaNgqina KaYehova, adume ngomsebenzi wawo wokushumayela kwindlu ngendlu, ngoku uya kufika eme ecaleni kweetroli ezintle zeencwadi kwiindawo ezinabantu abaninzi.
Le ndlela yokushumayela iye yakhuthazwa kakhulu mva nje. NgoNovemba 2011, iqela lamaNgqina KaYehova eNew York laye lazam’ ukuqhelanisa abantu neendaba eziseBhayibhileni ngokusebenzisa iitroli neetafile zeencwadi. Eli phulo lazala amaduna namathokazi kangangokuba lade lanwenwela nakwezinye izixeko.
NgoMatshi 2015, bezisele ziyi-165 390 iitroli ezithunyelwe kumabandla amaNgqina KaYehova ehlabathini lonke. Akwasebenzisa iitafile nezitendi ezininzi.
Ukushumayela kwindlu ngendlu kuseyeyona ndlela iphambili ashumayela ngayo amaNgqina. Kodwa ke, nale indlela iye yanemiphumo emihle. Nantsi eminy’ imizekelo.
EPeru, eny’ indoda enguRaul yeza kwitroli yamaNgqina yaza yathi: “Benikade niphi? Oko ndikhangela amaNgqina iminyaka emithathu yonke! Ndivele ndambulela uThixo ndisakubhaqa le troli.”
Nangona ayeshumayela amaNgqina KaYehova kwindawo ahlala kuyo uRaul, wayesoloko engekho ekhaya ngexesha lasemini okanye ngeempelaveki. Wabalis’ ukuba wayekade efunda iBhayibhile namaNgqina, ibe wayefuna ukuphinda aqhubeke neso sifundo. Kwaye kwahlengahlengiswa ukuba aphinde aqhubeke nokufunda.
Esiny’ isibini esiselula eBulgaria, sathatha incwadi ethi Imfihlelo Yolonwabo Lwentsapho kwitroli. Kwiveki elandelayo sabuya saza sathatha iincwadi ezimbini: Incwadi Yam Yamabali EBhayibhile nethi Funda Kumfundisi Omkhulu. INgqina elalisetrolini lasibuza ukuba sinabantwana abangaphi. Sathi: “Asikabi nabo okwangoku, kodwa xa sesinabo sifuna ukubafundisa ngoThixo. Ezi ncwadi besizidinga nyhani.”
Indoda eyayinxibe iimpahla zamajoni eUkraine yeza kwitroli yamaNgqina, yaza yathi: “Khanitshoni kaloku mantombazana, ifika nini iArmagedon?” Le ndoda yayisandul’ ukulwa kweliny’ idabi laseUkraine. Izinto ezenzekayo emhlabeni zamenza waqiniseka ukuba iArmagedon isondele, ibe wayezibuza ukuba uThixo kutheni engade angenelele. La maNgqina ayicacisela ukuba iBhayibhile ithi uThixo unesizathu esihle sokuba engekangeneleli kwiingxaki zabantu futhi ithi kungekudala uza kubususa bonke ububi. Le ndoda yathatha iMboniselo noVukani! kunye nencwadi yesiNgesi ethi Is There a Creator Who Cares About You?
EMakedoni, omny’ umfana waxelela amaNgqina awayekwitroli ukuba uqhelile ukufunda iimagazini zawo kodwa ngoku into ayifunayo yincwadi ethi Yintoni Ngokwenene Efundiswa YiBhayibhile? Wathi uza kuvele aye ngqo kwindawo yethala leencwadi ayifundele khona.
Emva kweeyure ezimbini, wabuya egqibe amaphepha ayi-79 onke. Wathi: “Le ncwadi iyabutshintsh’ ubomi! Nditsho ndabon’ ukuba le nto bendikade ndiyikholelwa ibingachananga. Yonk’ into ethethwa yile ncwadi iyadibana. Iyitshintsha nyhani indlela endibuqonda ngayo ubomi!”
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Yintoni Eyenziwayo Xa Kufundwa IBhayibhile?
Ehlabathini lonke, amaNgqina kaYehova anceda abantu ngokubafundisa iBhayibhile. Bukela indlela abenza ngayo.
Ngaba AmaNgqina KaYehova NgamaKristu?
Khawubone indlela esahluke ngayo kwezinye iicawa ezizibiza ngokuba ngamaKristu.